ગોંડલમાં મગફળીના ગોડાઉનમાં લાગેલી આગનો મુદ્દો હવે ગુજરાત હાઇકોર્ટ સુધી પહોંચ્યો છે. વિસાવદરના કોંગ્રેસી ધારાસભ્ય હર્ષદ રિબડીયાએ રીટ પિટીશન કરીને સમગ્ર પ્રકરણમાં નિવૃત હાઇકોર્ટના જજ દ્વારા તપાસ કરાવવા દાદ માંગવામાં આવી છે. ગોડાઉનમાં આગ લાગતાં હજારો ટન મગફળીને બળીના રાખ થઇ છે ત્યારે કોંગ્રેસે આ મુદ્દે કાયદાકીય લડતના મંડાણ શરૃ કર્યા છે.હાઇકોર્ટમાં રિટ પીટીશન દાખલ કરીને એવી દાદ માંગવામાં આવી છેકે,આખાય કૌભાંડની તપાસ સીબીઆઇ દ્વારા થવી જોઇએ. આ પ્રકરણમાં સરકારે શું પગલાં લીધાં તેનો એક્શન ટેકન રિપોર્ટ પણ સબમીટ કરે. રાજ્ય સરકાર,ડીઆઇજી, સીઆઇડી(ક્રાઇમ),નાફેડને પક્ષકાર બનાવી રીટ કરવામાં આવી છે. કોંગ્રેસી ધારાસભ્યએ એવો આક્ષેપ કર્યો છેકે,આ કૌભાંડમાં મળતિયાઓને બચાવવા પ્રયાસો થઇ રહ્યા છે.ગોડાઉનમાં વેલ્ડીંગનું કામ કરનારાં મજૂરોને પકડી સમગ્ર પ્રકરણ પર પડદો પાડી દેવામાં આવી રહ્યો છે. જવાબદારોને પકડી કડક પગલાં ભરવામાં આવે તેવી માંગ કરાઇ છે.